Au nom de notre Seigneur amen. Lan de l’incarnacion dicellui mil trois cens quatre vins et dix, le neuvisme iour du mois de novembre, nous Jehan et Guillaume de Bèze, frères, filz de feu Garnier de Bèze, bourgeois de Diion, et hoirs de notre dit père, avec nos autres cohoirs, chascun pour sa part et porcion, faisons savoir à tous ceulx qui verront et oiront la teneur de ces lettres et confessons de nos bons grez, en déclarant nous tenir, avec nos autres cohoirs, en fie et hommaige, de Reverent père en dieu Monseigneur Robert de Baubigney, docteur en décrez, abbé du monastère de Saint Estienne en Diion, de l’ordre de Saint Augustin, et de ses successeurs: Une notre pièce de pré, contenant trente deux soitures ou environ, assise en la praerie de Verranges, de costé le pré dudit monastère d’une part, et de costé le prey Vasselin Rousey dautre part; lequel nous advouons tenir, et déclairons estre du fie dudit monseigneur l’abbé et de son dit monastère. Et en sommes presentement entrez, ensemble la solennité en tel cas acoustumée, de bouche et de mains, en la foy et hommaige du devant dit monseigneur l’abbé, li quelz nous y a receuz, cest assavoir, pour notre part et porcion, à nous compètent et appertenances dicellui prey par indivis, pour lui et pour ses successeurs et pour son dit monastère, ainsi toutes voies et par la manière, que notre dit père, que Dieux absoille, le tenoit, et en avoit fait foy et hommaige en son vivant à feu monseigneur Jehan de Marigney, iadiz abbé dudit monastère, prédecesseur dicellui monseigneur Robert, maintenant abbé, lequel notre père en fist foy et hommaige audit feu abbey, eulx vivans, et confessa tenir ledit prey de lui et de son dit monastère en la maniere que si devanciers avoient acoustume tenir ledit prey et a en faire. Pour ce est il que ceste présente confession, adveu, et déclaracion, nous Jehan et Guillaume, frères dessusnommez et chascun de nous, en tant comme il li tonche et appartient, pour sa dicte part et porcion, sommes tenus et promettons pour nous et pour nos hoirs, par nos sermens, pour ce donné aux sains evangiles de Dieu corporelment et sollennelment tenir, observer et avoir fermes, estables et aggréables, perpetuelment et irrévocablement à tousiours; sans iamais contrevenir par nous ne par autres, en aucune manière quelconque, soubz l’obligacion de tous les biens de nous et de nos hoirs, meubles et nonmeubles, presens et avenir, quelconques, lesquels, nous dessus diz, frères et chascun de nous per soy, submettons, du tout pour ceste cause, à la iuridiction et cohercion de la court Monseigneur le duc de Bourgoingne. Et volons estre constrains quant ad ce, nous et chascun par soy, ainsi comme de chose adiugiée par icelle court. Renuncant en ce fait par nos diz sermens, à toutes excepcions de decepcion de mal, de fraude, de peur, de force, de lésion, d’erreur, et de circonvencion, et à toutes autre excepcions, allégacions et aydes, tant de droit comme de fait et de coustume. Et général à toutes autres choses quelconques, qui, contre lesfect et teneur de ces lettres, porroient iamais estre dictes et proposées, comment que ce fust, ou alleguées; et mesmement au droit reprouvant generale renunciacion, se li especial ne précède. En tesmoing de ce, nous avons requis et obtenu le seel de la dicte court monseigneur le Duc estre miz à ces lettres, faites et passées en la présence de Aleaume de Clenbeu, demorans à Diion, notaire publique et coadiuteur du tabellion de Diion, pour monseigneur le Duc. Présens: Geliot de Blaisey, Jehan de Courbeton, habitans de Diion, et Jehan Juhanne dAuteville, tesmoins à ce requiz et appellez, l’an, le iour et le mois dessus diz. — Aleaume.